Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 301/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„BASMATI“

EU št.: PGI-IN-02425 – 18.7.2018

ZOP ( ) ZGO (X)

1. Ime [ZOP ali ZGO]

„Basmati“

2. Država članica ali tretja država

Republika Indija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Basmati“ je posebna vrsta dolgozrnatega aromatičnega riža, pridelanega in proizvedenega na točno določenem geografskem območju indijske podceline. To območje v Indiji je del severne Indije ob vznožju Himalaje in del Indsko-Gangeškega nižavja.

Posebne značilnosti riža „Basmati“ so njegova dolga tanka zrna z velikim razmerjem med dolžino in širino, izvrstna aroma, sladek okus, mehka tekstura, rahla ukrivljenost, srednja vsebnost amiloze, velika obstojnost zrn pri kuhanju, pri čemer se raztezajo po dolžini in manj nabrekajo po širini.

Glavne značilnosti riža „Basmati“ so naslednje:

Zap. št. Parameter Vrednost 1. Najmanjša povprečna dolžina predkuhanega brušenega riža (mm) 6,61 2. Povprečna širina predkuhanega brušenega riža (mm) ≤ 2,00 3. Najmanjše razmerje med dolžino in širino predkuhanega brušenega riža 3,50 4. Najmanjša povprečna dolžina kuhanega riža (mm) 12,00 5. Najmanjše razmerje med dolžino kuhanega riža in dolžino predkuhanega riža ALI najmanjši dolžinski raztezek 1,70 6. Povprečni prostorninski raztezek >3,5 7. Aroma: riž „Basmati“ ima značilen okus po „pandanu“ naravno prisoten v rižu „Basmati“ 8. Okus in občutek v ustih: sladek okus in razločen občutek kuhanega riža „Basmati“ v ustih: mehka in puhasta tekstura z veliko obstojnostjo kuhanih zrn naravno prisoten v rižu „Basmati“

3.3 Krma (samo za proizvode živalskega izvora) in surovine (samo za predelane proizvode)

Riž „Basmati“ se prideluje iz tradicionalnih sort „Basmati“ in razvitih sort riževe rastline „Basmati“, vzgojenih z žlahtnjenjem. Tradicionalne sorte „Basmati“ so dolgotrajne sorte, ki dozorijo oktobra. Tradicionalne sorte riža „Basmati“ so zaradi „občutljivosti na svetlobni cikel“ občutljive na nepredvidljivo vreme, zato se včasih zmanjša njihova produktivnost. Poleg tega so lahko tradicionalne sorte riža „Basmati“ dovzetne za povešenje. Te omejitve so bile pri razvitih sortah v veliki meri odpravljene z uporabo znanstvenih, genetskih in žlahtniteljskih metodologij. Razvite sorte lahko prenesejo spremembe vremena na opredeljenem območju gojenja. Na opredeljenih območjih gojenja dozorijo proti koncu septembra in do prve polovice oktobra, ko je temperatura ugodna za akumulacijo in zadrževanje arome med procesom polnjenja zrnja. Razvite sorte so na voljo za spravilo približno 20 do 30 dni prej kot tradicionalne sorte.

Med priglašene sorte riža „Basmati“ v skladu z indijskim zakonom o semenih iz leta 1966 trenutno spadajo basmati 217, punjab basmati 1, basmati 386, punjab basmati 2, punjab basmati 3, basmati 370, haryana basmati 1, taraori basmati, type 3 (dehraduni basmati), pant basmati 1, pant basmati 2, kasturi, mahi sugandha, basmati CSR 30, malviya basmati dhan 10-9, ranbir basmati, basmati 564, pusa basmati 1, improved pusa basmati 1 (pusa 1460), pusa basmati 1121, pusa basmati 1509, pusa basmati 6 (pusa 1401), pusa basmati 1609, pusa basmati -1637, pusa basmati -1728, vallabh basmati 22, vallabh basmati 21, vallabh basmati 23, vallabh basmati 24, pusa basmati 1718, punjab basmati -4, punjab basmati 5 in haryana basmati 2.

3.4 Posebne faze proizvodnje, ki jih je treba izvajati na opredeljenem geografskem območju

Naslednje faze proizvodnje riža „Basmati“ potekajo na opredeljenem geografskem območju:

— razmnoževanje,

— presajanje semen,

— gojenje,

— upravljanje nasadov,

— spravilo.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Nobeno za EU

3.6 Posebna pravila za označevanje proizvoda, za katerega se uporablja registrirano ime

Nobeno za EU

4. Jedrnata opredelitev geografskega območja

V Indiji se riž „Basmati“ goji in proizvaja v vseh okrožjih držav Pandžab, Harjana, Delhi, Himačal Pradeš in Utarakand ter v določenih okrožjih zahodnega Utar Pradeša in države Džamu in Kašmir. Zgolj informativno, države Pandžab, Harjana in Himačal Pradeš so bile prvotno del območja, znanega kot Pandžab.

V državi Utar Pradeš se riž „Basmati“ goji v naslednjih okrožjih: Meerut, Bulandshahr, GautamBuddha Nagar, Ghaziabad, Hapur, Baghpat, Saharanpur, Muzaffarnagar, Shamli, Moradabad, Bijnor, Rampur, Amroha, Sambhal, Bareilly, Badaun, Pilibhit, Shahjahanpur, Agra, Firozabad, Mainpuri, Mathur, Aligarh, Etah, Hathras, Kannauj, Etawah, Auraiya, Farrukhabad in Kasganj.

V državi Džamu in Kašmir se riž „Basmati“ goji v naslednjih okrožjih: Džamu, Kathua in Samba.

5. Povezava z geografskim območjem

5.1 Posebnosti geografskega območja

Vloga za registracijo kot zaščitene geografske označbe temelji na slovesu, kakovosti in posebnih značilnosti riža „Basmati“.

Ime „Basmati“ izvira iz dveh sanskrtskih besednih korenov, in sicer „Vas“, ki pomeni „aroma“, in „Mati“, ki pomeni „zakoreninjen v izvoru“. V hindijščini je ustreznica za „Vas“„Bas“, zato „Basmati“. V bistvu „Basmati“ pomeni „tisti, ki vsebuje aromo“. To je nezemljepisno ime, ki na podlagi stoletnega slovesa označuje riž z Indsko-Gangeškega nižavja. Riž „Basmati“ velja za dar narave in kmetje to aromatično sorto riža gojijo že stoletja.

Zgodovinski izvor in sloves

Prvo zapisano omembo riža „Basmati“ najdemo v pandžabski epski pesnitvi Heer Ranjha velikega pandžabskega pesnika Varisa Shaha iz leta 1766.

Ljudje tradicionalno povezujejo izraz „Basmati“ s posebnim dolgozrnatim aromatičnim rižem, pridelanim in proizvedenim na točno določenem geografskem območju ob vznožju Himalaje. To dojemanje v javnosti in prepoznavnost sta razvidna iz splošnih informacij, na primer:

1. V slovarju Oxford Dictionary je riž „Basmati“ opredeljen kot „vrsta dolgozrnatega indijskega riža z nežnim vonjem“.

2. V francoskem slovarju Larousse je riž „Basmati“ opredeljen kot „indijski dolgozrnati riž, zelo cenjen“.

3. V prehranskem slovarju Cassell Food Dictionary je riž „Basmati“ opredeljen kot „vrhunska vrsta indijskega belega riža, ki je dolgozrnat in tanek. Tradicionalno ga postrežejo s kariji, izvira pa z območja Himalaje“.

4. Riž „Basmati“ je omenjen v poročilih spodnjega doma parlamenta Združenega kraljestva. Opozoriti je treba na zvezek 73, del 4, str. 197 (1874), kjer je navedeno, da „imajo v dolini Kangra slavno vrsto, znano kot Basmati“.

5. J. Forbes Watson v poročilu, naslovljenem „Urejen in opisen katalog vladne agencije za Indijo“, o proizvodih Indije omenja, da ima „Basmati“ poseben pomen.

6. V poročilu o pregledu poselitve v okrožju Kumaon (Indija), izvedenem v obdobju 1863–1873, je navedeno, da v delu doline proizvajajo najboljši riž „Basmuttee“.

7. V katalogu svetovne razstave v Parizu leta 1867 je riž „Basmuttee“ omenjen kot prispevek vlade iz Indije. Na svetovni razstavi na Dunaju leta 1873 je riž „Basmuttee“ omenjen kot rižev proizvod iz Burdwana (indijska provinca).

8. Sodbe francoskih, maroških in španskih sodišč v zvezi z blagovno znamko „Basmati“. V teh sodbah so sodišča iz več razlogov, med drugim zaradi močne povezave med Indijo in rižem „Basmati“, preklicala blagovne znamke „Basmati“ za riž, gojen zunaj Indije.

Zaradi posebnega okusa, arome in lastnosti za kuhanje, ki so najprimernejši za azijske jedi, kot sta biryani in pulao, je postal riž „Basmati“ zelo priljubljen v številnih tujih državah. Povpraševanje po rižu „Basmati“ v zadnjih desetletjih dejansko narašča. Riž „Basmati“ se je izvažal in se še vedno izvaža v največje države po vsem svetu, vključno s Saudovo Arabijo, Kuvajtom, Združenimi arabskimi emirati, Združenim kraljestvom, Združenimi državami Amerike, Kanado in Evropo.

Okoljski dejavniki

Visoka vlažnost: V obdobju polnjenja zrnja, ki je najpomembnejše za to, da se najbolje izrazijo kakovostne lastnosti riža „Basmati“, je povprečna relativna vlažnost na območju gojenja riža „Basmati“ od 60- do 65-odstotna. Vendar pa vlažnost ni edini dejavnik, ki odloča o parametrih kakovosti. Medsebojni vplivi dejavnikov v zvezi z okoljem, vodo in tlemi pomembno določajo kakovostne lastnosti riža „Basmati“.

Sončno sevanje in dolžina dneva: Na območjih gojenja riža „Basmati“ je dolžina dneva v določenem obdobju koledarskega meseca daljša kot v osrednji ali južni Indiji. Ker je poleg tega riž rastlina, ki bolje uspeva tam, kjer je dan kratek, proces dozorevanja riža na polju traja še dlje na območjih, kjer so dnevi daljši. Na območjih, kjer je dlje svetlo, zrnje dozori še pozneje. V bistvu, kot je bilo pojasnjeno, na isti dan v mesecu fiziološki razvoj sorte riža „Basmati“ tam, kjer so dnevi daljši, zaostaja za fiziološkim razvojem iste sorte tam, kjer so dnevi krajši. Zaradi prepletenosti svetlobnega cikla, pri katerem je rastoče zrnje izpostavljeno optimalnemu sončnemu sevanju, z drugimi dejavniki, kot sta temperatura in vlažnost v Indsko-Gangeškem nižavju, lahko riž „Basmati“ nakopiči in zadrži aromatične spojine ter pridobi druge značilnosti.

Zadostna oskrba z vodo: Namakalna voda je večinoma kanalska voda, ki izvira iz deževnice in staljenega snega s Himalaje. Razpoložljivost velike količine vode je bistvena za gojenje in aromo riža „Basmati“ (podrobneje opisano v nadaljevanju tega oddelka).

Navadna tla: Tla geografskega območja so se razvila iz indsko-gangeških naplavin. Reagirajo rahlo alkalno (pH od 7,3 do 8,5), so globoka (> 1 m), dobro odvajajo vodo in imajo na splošno peščeno-ilovnato do ilovnato teksturo. Ta tla imajo na splošno majhno (< 0,5 %) do srednjo (od 0,5 % do 0,75 %) vsebnost organskega ogljika. V glinasti frakciji tal prevladuje ilit – mineral, bogat s kalijem. Zato so ta tla dobro oskrbljena s kalijem (K), kot kaže srednja (120–280 kg K/ha) do visoka (> 280 kg K/ha) stopnja vsebnosti kalija (podrobneje opisano v nadaljevanju tega oddelka).

Temperatura: V Indsko-Gangeškem nižavju temperatura v obdobju polnjenja zrnja ostane zmerna (podnevi 25–32 stopinj Celzija / ponoči 20–22 stopinj Celzija), zato ima zrnje močno aromo. Glavna kemična sestavina arome riža „Basmati“ je 2-acetil-1-pirolin, ki je hlapen po naravi. Največ arome se zadrži, ko obdobje polnjenja zrnja sovpade z zmerno temperaturo.

Človeški dejavniki

Na kakovost riža „Basmati“ močno vpliva čas presajanja. V običajnih razmerah je tako, da če se tradicionalne visoke sorte riža „Basmati“ presadijo pred 30. junijem, dosežejo preveliko vegetativno rast in se v fazi cvetenja ali polnjenja zrnja rade povesijo. Poleg tega se z zgodnjim presajanjem sadik zmanjša primernost za kuhanje, saj zrnje postane izredno neprosojno ali je na sredi belo zaradi nepravilnega razvoja pri visoki temperaturi, kar je posledica ohlapne zgradbe molekul škroba. Zato je optimalni čas za presajanje sadik prva polovica julija.

Sadike se presadijo v vrste s po eno ali dvema sadikama skupaj. Pri pravočasno presajenih rastlinah je razmik med vrstami in med rastlinami 20 × 15 cm, pri pozno presajenih pa 15 × 15 cm. Sadike je treba posaditi plitvo (od 2 do 3 cm globoko), saj globoko posajene rastline potrebujejo več časa za uspevanje v novem okolju in se manj klasijo.

Na riževih poljih se stoječa voda ohrani še dva do tri tedne po sajenju, kar pripomore k uspevanju zdravih rastlin v novem okolju in zatiranju plevela. Po tem obdobju se polja namakajo šele po absorpciji stoječe vode.

Riž „Basmati“ se goji v tleh, obogatenih z ogljikom, kar se doseže z raztrosom 8–10 ton hlevskega gnoja na hektar ali zelenim gnojenjem z metuljnicami.

Spravilo riža „Basmati“ poteka, čim dozori 90 % zrnja, da se prepreči izguba zaradi raztrosa, povešenja ali fizične poškodbe zrnja. Pobrani pridelek se običajno omlati še isti dan ali takoj, ko je to mogoče, in posuši do vsebnosti vlage 12–14 %, da se prepreči razvoj gnilobe zrnja ali kakršne koli druge plesni ali škoda zaradi insektov med skladiščenjem.

5.2 Posebnosti proizvoda

Posebne značilnosti riža „Basmati“ so njegova dolga tanka zrna z velikim razmerjem med dolžino in širino, izvrstna aroma, sladek okus, mehka tekstura, rahla ukrivljenost (najmanjše razmerje med dolžino in širino predkuhanega brušenega riža je 3,50 mm), srednja vsebnost amiloze (približno 22 %), velika obstojnost zrn pri kuhanju, pri čemer se raztezajo po dolžini in manj nabrekajo po širini.

Riž „Basmati“ ima razmerje med dolžino in širino vsaj 3 : 5, medtem ko imajo druge vrste riža navadno razmerje med dolžino in širino < 3 : 5. Razmerje med dolžino in širino riža „Thai Jasmine Rice“ je na primer 3 : 4, pri rižu „Ponni“ pa 3 : 2.

Riž „Basmati“ na polju, ob spravilu, v skladišču, med brušenjem, kuhanjem in med uživanjem oddaja posebno aromo. Ta aroma je rezultat harmonične sestave več kot 200 kemičnih spojin, med katerimi najbolj prevladuje 2-acetil-1-pirolin (2AP).

Zrna riža „Basmati“ naravno vsebujejo približno 0,09 ppm te aromatične kemične spojine, kar je približno 12-krat več kot pri drugih sortah riža, kar daje rižu „Basmati“ značilen vonj in okus.

Kuhana zrna riža „Basmati“ ostanejo zelo čvrsta zaradi nizkega glikemičnega indeksa, ki je značilen za riž „Basmati“. Sladek okus in razločen občutek kuhanega riža „Basmati“ v ustih sta posledica različnih dejavnikov, med drugim srednje vsebnosti amiloze, ki zagotavlja mehko in puhasto teksturo, kuhana zrna pa so zelo čvrsta.

5.3 Vzročna povezava med geografskim območjem in določeno kakovostjo, slovesom ali drugimi značilnostmi proizvoda

Te posebne značilnosti je mogoče pripisati različnim naravnim in človeškim dejavnikom, povezanim s sejanjem, spravilom in predelavo riža „Basmati“.

Riž „Basmati“ pridobi aromo, ki je le ena od njegovih značilnosti, zaradi prepleta daljšega časa svetlosti, ki prevladuje na geografskem območju gojenja, in drugih dejavnikov, kot so zmerna temperatura v obdobju polnjenja zrnja, vlažnost in sončno sevanje na geografskem območju.

Značilni okus in občutek v ustih sta posledica daljše osončenosti med dolgimi dnevi v mesecih cvetenja riža „Basmati“ na geografskem območju. Znano je, da se s staranjem in predhodnim namakanjem riža „Basmati“ te značilnosti še okrepijo.

Čas in gostota sejanja, zagotavljanje tal, obogatenih z ogljikom, ter ohranjanje stoječe vode in tehnike namakanja znatno vplivajo na fiziologijo pridelka riža „Basmati“.

Zgodovinski, tradicionalni, kulturni in družbeni elementi, povezani z rižem „Basmati“, mu dajejo svetovni sloves geografske označbe. Vsak trgovec ali potrošnik v Indiji ali tujini, ki naroči riž „Basmati“ ali vidi riž, ki se oglašuje ali prodaja kot riž „Basmati“, pričakuje, da je tako naročen, oglaševan ali prodajan riž gojen, pridelan in proizveden na geografskem območju s posebnimi značilnostmi, navedenimi v oddelkih 3.2 in 5 tega enotnega dokumenta.

Sklic na objavo specifikacije

(drugi pododstavek člena 6(1) te uredbe)

http://ipindiaservices.gov.in/GirPublic/Application/Details/145

Str. 27, zap. št. 261, 145-GI-Annex-12-26-11-2008.

(1) UL L 343, 14.12.2012, str. 1.